HELSINGIN KÄRÄJÄOIKEUS		LAUSUNTO
PL 25
00241 Helsinki			6.9.2004

Viite: Oikeusministeriön lausuntopyyntö 8.6.2004
          OM 20/41/2003, OM021:00/2003

LAUSUNTO ÖLJYPÄÄSTÖMAKSUTYÖRYHMÄN MIETINNÖSTÄ

Oikeusministeriö on 8.6.2004 päivätyllä kirjeellään  pyytänyt Helsingin käräjäoikeudelta lausuntoa öljypäästömaksutyöryhmän mietinnöstä, jonka tavoitteena on osana Itämeren suojeluohjelmaa aikaansaada tehokas sanktiojärjestelmä kiellettyjen öljypäästöjen seuraamukseksi.

Käräjäoikeus puoltaa ehdotetun öljypäästömaksun käyttöönottoa. Itämeren tehokas suojelu edesauttaa myös Suomenlahden ja Pohjanlahden luonnonarvojen suojelua. Ympäristönsuojelu suhteessa yhä vilkastuvaan laivaliikenteeseen edellyttää tehokkaita sanktioituja toimia vahinkojen ennaltaehkäisemiseksi. Yhdenmukainen sääntely Ruotsin ja Saksan vastaavien säännösten kanssa toteuttaa pyrkimystä saavuttaa kansainvälisen merioikeuslainsäädännön osalta yhtenäinen sisältö ja systematiikka, mikä on tärkeää suojelun tehokkuudelle. 

Käräjäoikeus pitää myös tarkoituksenmukaisena, että kyseiset asiat keskitetään Helsingin merioikeudelle, mikä edesauttaa yhdenmukaisen käytännön muotoutumista.   

Käräjäoikeus kiinnittää huomiota siihen mietinnössäkin todettuun seikkaan, että vastuutahojen selvittäminen saattaa joissakin tilanteissa olla vaikeata. Tämän vuoksi käräjäoikeus ehdottaa, että maksuvelvollisten piiri laajennettaisiin koskemaan myös aluksen päällikköä siinä tapauksessa, jos selvitystä muusta vastuutahosta ei ole kohtuudella saatavissa. Mietinnön mukaan Saksan vastaavassa sääntelyssä maksu yleensä määrätään aluksen päällikölle.

Mikäli vastuutahot rajataan omistajaan tai laivanisäntään voitaisiin harkita, sikäli kuin kansainväliset sopimukset eivät aseta esteitä sääntelylle, tulisiko 19 f §:n 3 momentin säännöstä laajentaa siten, että päästön ja sen aiheuttamien vahinkojen laatu ja laajuus huomioiden aluksen pysäyttämispäätöstä voitaisiin erityisestä syystä pidentää vielä viikolla eli 21 päivään. Tällainen erityinen syy olisi ainakin se, että vastuutaho ei 14 päivän kuluessa ole luotettavasti selvinnyt. Pysäytysajan pidennysuhka saattaisi olla omiaan edistämään vastuutahojen omatoimista pikaista selvittämistä.  

Laamanni		Kauko Huttunen

Hallintojohtaja	Antero Nuotto